钦定古今图书集成/明伦汇编/官常典/第375卷 > 宋
## 钦定古今图书集成/明伦汇编/官常典/第375卷 > 宋

宋光禄寺设卿、少卿、丞，统太官令及诸坊、库诸司之
属。

按《宋史职官志》：“光禄寺卿、少卿、丞主簿各一人。卿掌
祭祀、朝会、宴飨酒醴、膳羞之事，修其储备，而谨其出
纳之政。少卿为之贰，丞参领之。凡祭祀供五齐、三酒、
牲牢、郁鬯及尊彝、笾豆、簠簋、鼎俎、铏豋之实，前期饬
有司办具牲镬，视涤濯。奉牲则告充告备，共其明水
火焉。礼毕，进胙于天子，而颁于百执事之人。分案五”，
置吏十。元祐三年，诏长贰互置。政和六年二月，监察
御史王桓奏：“祭祀牢醴之具，掌于光禄，而寺官未尝
临视。请大祠以长贰朔祭，中祠以丞、簿监视宰割，礼
毕颁胙，有故及小祠听以其属摄。”从之。旧置判寺事
一人，以朝官以上充，光禄卿、少皆为寄禄。元丰制行，
始归本寺。中兴后废并入礼部。

大官令掌膳羞割烹之事。凡供进膳羞，则辨其名物
而视食之宜，谨其水火之齐。祭祀，共明水、明火割牲，
取毛血、牲体以为鼎俎之实。朝会宴飨，则供其酒膳。
凡给赐，视其品秩而为之等。元祐初，罢太官令。二年
复置。

〈注〉崇宁三年，置“尚食局”，太官令惟掌祠事。

法酒库，内酒坊掌以式法授酒材，视其厚薄之齐，而
谨其出纳之政。若造酒以待供进，及祭祀给赐，则法
酒库掌之。凡祭祀供五齐、三酒，以实尊罍，内酒坊惟
造酒以待馀用。

大官物料库，掌预备膳食荐羞之物，以供大官之用，
辨其名数而会其出入。

翰林司。掌供果实及茶茗汤药。

牛羊司。“牛羊供应所，掌供大中小祀之牲牷，及大官

外物料库，掌收储米盐杂物，以待膳食之须。凡百司
颁给者取具焉。